《赠徐季子》
明代·苏伯衡

百金不惜市栀鞭，两耳不解听朱弦。
人情如此亦何以，我每见之独慨然。
夫君怀宝起浙右，掉鞅观光来日边。
夙学人言破万卷，新制我喜窥几编。
金茎玉露足秋爽，林花涧草争春妍。
纷纷牛毛岂不多，振振麟角尔固专。
摛藻词垣翻舍置，采芹乡泮仍留连。
所好者竽鼓者瑟，犹枘以方凿以圆。
陈平丰姿若冠玉，郦生辩口如河悬。
礼意殷勤日三接，华贯扬历岁九迁。
由来利钝系遭遇，未必愚智殊天渊。
乐育菁莪亦已重，况乃桑梓敢不虔。
去国不赋北门什，还家径上东吴船。
大材小试吾窃叹，冷官不厌子乃贤。
謇予阅世倏四十，守官太学垂五年。
包羞待问成倚席，毕景兀坐寒无毡。
勋业空期蚁附骥，俯仰却笑夔蛉蚿。
彼哉浮荣勿复道，归欤乐事言难宣。
会稽云门最幽绝，鉴湖剡水交漪涟。
玄猿啸呼山近屋，白鸟明灭江吞天。
云间往往得灵药，月下时时闻采莲。
多暇应为曲水会，乘闲便作东山眠。
村翁溪友总爱客，蕨芽莼菜不计钱。
酒酣更斫银丝帟，章就还洒蝉翼笺。
并游只许铁冠子，同载应怀玉局仙。
愿言留榻以相待，一曲拟乞君王前。

作者简介：元明间浙江金华人，字平仲，友龙子。博涉群籍，文词蔚赡有法，以善古文闻名于时。元末贡于乡，洪武间入礼贤馆，为国子学录，迁学正，擢翰林编修。十年，宋濂荐以自代，以疾力辞。二十一年聘主会试，寻为处州教授。以表笺忤旨下狱死。二子救父并被刑，士论惜之。有《苏平仲集》存世。